Bestyrelsens Beretning

Sæsonen 2022 fortæller mig, at Faaborg Sejlklub er et godt sted og har en god kurs. Der er mange gode initiativer og meget aktive medlemmer.

Hos de yngste har der været så stor efterspørgsel til krabbeholdene, at der har været børn skrevet på venteliste. Det er flot arbejde af instruktørerne, specielt set i perspektivet af at mange andre sejlklubber landet over mangler børn i deres klubber.

Vores ungdomssejlere i klubben har igen været meget aktive med ihærdig træning og deltagelse i diverse stævner. Det er et stort aktiv for sejlklubben, hvor der skabes interesse for vores fælles passion sejlsport, og hvor der skabes et forpligtende fællesskab, som hverken børn eller forældre vil være foruden. Et godt stykke arbejde af ungdomsafdelingen! Faaborg Sejlklub har haft ungdomssejlere, der har sejlet sig til imponerende mange medaljer, og dem vil vi hædre efter beretningen.

Sejlerskolens 2 L-23’ere fik den store tur i foråret, hvor kølen blev repareret, bunden blev skrabet, primet på ny og bundmalet. Tak til de 8 frivillige, som brugte tiden på dette. Det har stor betydning, at nogen tilbyder deres hjælp og ekspertise, når der er behov. Sejlerskolens instruktører har igen haft succes ved at alle som gik til prøven i praktisk duelighed bestod. I vinterhalvåret er der blevet undervist i den teoretiske del af duelighed i klubhuset.

Om tirsdagen i sejlsæsonen sejles der ”Pigesejlads”, hvor der sejles på kapsejladsbanen på fjorden, inden der hygges i klubhuset med fællesmad. Der har været 8 tilmeldte både, hvilket er det højeste antal i mange år. Onsdagskapsejlerne har også fået gang i fællesspisningen efter sejladserne, hvor mange sejlere mødes til røverhistorier, håndsejlads og resultater. Kapsejladsudvalget har som et nyt initiativ haft trænere på vandet nogle gange hen over sæsonen både tirsdage og onsdage, hvor der er givet tips og tricks til at optimere sejladsen. Dette er der blevet taget vel imod, så det fortsætter i den kommende sæson.

Faaborg Sejlklub har deltaget i Sejlsportsligaen, hvor vores unge sejlere har dystet i 2. division. Dette fællesskab er givende og lærerigt, hvilket kan ses på resultaterne - flot sejlet. Klubbens CB 66 er blevet brugt noget mere i denne sæson, hvor den har ligget i vandet. Bestyrelsen er på ny begyndt at regne på, om vi skal have J-70’ere i klubben, som der kan trænes i. Der overvejes muligheder for dette, som skal være selvfinancierende.

Desuden har vi fået repræsenteret Faaborg Sejlklub ved forskellige kølbådsstævner hen over sæsonen, hvor det bør nævnes, at formanden fik en 3. plads overalt til Fyn Cup i sin Scankap, og at Søren, Sune og Kaare genvandt DM i L-23’ere.

Om mandagen mødes medlemmer i 60+ i Faaborg Sejklub, hvor der i sejlsæsonen sejles med hinanden, og i vinterhalvåret hygges i klubhuset med kaffe og det der er værre. Et dejligt initiativ med god stemning og god tilslutning.

Bestyrelsen havde i januar arrangeret et foredrag i Helios med ingen mindre en OL-guldvinderen Anne-Marie Rindom, der også viste sig at være en god fortæller. Her deltog ca. 100 medlemmer og andre interesserede. Desuden havde vi også et foredrag i Faaborg Sejlklub med vores egen Carsten Lauritsen om langturssejlads under varmere himmelstrøg, der har været afriggerfest med livemusik, været fredagsbar, arrangement med gløgg og æbleskiver, der var ”Nytårstaffel”, der har været svømmehalsture og fitnesstræning. Jeg har sikkert glemt noget, men man kan løbende følge med i klubbens arrangementer på vores hjemmeside og på facebook. Så sent som i lørdags var der modelbådsstævne i Faaborg Sejlklub, hvor Dragon Force 65 sejlere fra ind- og udland var inviteret til Open Spring Cup.

Hus- bro- og pladsudvalget samt klabautermændene har igen lagt et stort arbejde i den forgangne sæson, hvor de vedligeholder og reparerer. De har haft vores store standermast nede og har under tag slebet og lakeret den, så den står flot på ny og klar til at modstå vind og vejr. Det er et kæmpe arbejde, som kun kan lade sig gøre i fællesskab. Der er også lavet øget tyverisikring af vores ejendomme med kraftigere låse, projektorer og overvågning af pladsen, hvilket desværre er nødvendigt. Desuden er det lykkedes at få udvidet sejlklubbens areal, så vi til efteråret 2023 får råderum over pladsen fra det røde plankeværk over til vejen langs Båd og Motor samt over masteskuret ved siden af vores eget masteskur. Disse langvarige forhandlinger med kommunens folk har været varetaget af Allan Jensen fra sejlklubben, og han fortæller, at der har været stor politisk opbakning til vores sejlklub, og at specielt lokalpolitikeren Jack Odgård har bakket os op og gjort et stort stykke arbejde for, at det lykkedes. Bestyrelsen er meget glade for den ihærdige indsats som Allan har lagt. Vi er også glade for, at vi fik havnens masteskur forhandlet hjem, selvom vi ikke har brug for det lige nu. Derfor arbejder vi på at leje det ud til Marinaens brugere, der venter på opførelse af et nyt masteskur på den gamle slagterigrund. Desuden er der gode kræfter i klubben, der arbejder på en eventuel forlængelse af vores bro, hvorved vi får 6-7 nye pladser. Idéen opstod, da vi fik lavet en dykkerundersøgelse af broens stand, og man fandt ud af, at tværbroen for enden af broen ikke havde det så godt, så det gav måske mening at fjerne den og lave en ny lidt længere ude på de eksisterende agterpæle - disse planer vil i bedste fald komme som forslag til næste års generalforsamling, såfremt vi får godkendelse hos kystdirektoratet. Indtil da har vi fået banket 3 nye pæle i den gamle tværbro, så den har forbindelse til havbunden lidt endnu.

Angående vores økonomi, har vi desværre i klubben også mærket de øgede energiudgifter og den generelle inflation, så vi er kommet ud af sæsonen med et regnskab med underskud. Det havde vi ikke forudset, men vi prøver at tage højde for det med det kommende budget. Til gengæld kan vi med glæde fortælle, at kommunen har bevilget 2 millioner kroner til vores ønske om et nyt klubhus. Jakob Frost vil fortælle mere om status på dette udvalgsarbejde under eventuelt her i aften.

Som jeg startede vil jeg også slutte: Jeg synes, at Faaborg Sejlklub er i en god udvikling, takket være de mange medlemmer, der yder en kæmpe frivillig indsats for vores fælles sejlklub. Tak skal I have!

Årets FSK’er:

Vi har i år valgt et medlem, som i den forgangne sæson har gjort en ekstraordinær indsats, en som har lagt rigtig mange frivillige timer i sejlklubben.

Vi har grundet de mange indbrud i klubben besluttet at få sikret vores værdier med overvågning og lys, og dette medlem har på egen hånd trukket adskillige meter kabel til dette. Der skal lyde en stor tak til Peder Køjner.

Årets sejlsports præstationer - vi har mange, som har sejlet fantastisk i den forgangne sæson. Nu nævner jeg dem alle en for en, og så vil jeg bede jer om at komme herop, og jeg vil bede forsamlingen vente med bifald, til vi har fået samlet dem alle heroppe. Vi har:

Danmarksmestrer 2022 Holdsejlads, Optimistjolle:

Sille Bang Pedersen (charlotte@bangpedersen.dk)

Noah Bløcher (marianne@winneroptimist.dk)

Gustav Jessen (jessen1979@yahoo.dk)

Asta Pontoppidan (adolleris@gmail.com)

U12 mestre 2022 i Holdsejlads, Optimistjolle:

Alfred Pontoppidan (adolleris@gmail.com)

Troy Lange (mail@langebyg.dk)

Anton Sommer Hastrup (esmaraldasommer@gmail.com)

Sebastian Dahlgaard (jd@dafa.dk)

Sølv, DM piger

Sille Bang Pedersen (charlotte@bangpedersen.dk)

NM Helsinki, Finland

Gustav Jessen (Bronze individuelt, Sølv i holdsejlads) jessen1979@yahoo.dk

Asta Pontoppidan (Sølv individuelt, Guld i holdsejlads) adolleris@gmail.com

Alfred Pontoppidan (Sølv holdsejlads) adolleris@gmail.com

Hjalte Bro (Sølv holdsejlads) idakjeldsen@hotmail.com

Lea Mie Reinholdt (Guld i holdsejlads) hyggepianist@gmail.com

L23 DM Guld:

Sune Hinz sunehinz@hotmail.com

Søren Nielsen marinetaksering@gmail.com

Kåre Hinz  kaarehinz@hotmail.com

-------------------------------------------------------------------------------------------------------------------------

Årets jubilarer - vi skal have fejret medlemmer, som har været medlem i 50 år! Derfor skal vi se følgende heroppe: Kirsten Røssel, Bent Kruse, Bo Bundgård, Stig Bundgård og Hans Ove Holmstrup